ROZHODNUTIE KOMISIE
z 1. marca 2006,
ktorým sa podľa nariadenia Európskeho parlamentu a Rady (ES) č. 761/2001 stanovujú pravidlá používania loga EMAS vo výnimočných prípadoch na prepravných a terciárnych obaloch
[oznámené pod číslom K(2006) 306]
(Text s významom pre EHP)
(2006/193/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 761/2001 z 19. marca 2001, ktorým sa umožňuje dobrovoľná účasť organizácií v systéme Spoločenstva pre ekologické riadenie a audit (EMAS) (1), a najmä na druhý pododsek jeho článku 8 ods. 3,
keďže:
(1)
Logo EMAS naznačuje verejnosti alebo iným zúčastneným stranám, že organizácia zaregistrovaná v EMAS zriadila environmentálny systém riadenia a správy v súlade s požiadavkami nariadenia (ES) č. 761/2001.
(2)
Logo EMAS sa nesmie používať na výrobkoch alebo pri ich balení, alebo v spojení s porovnateľnými tvrdeniami o iných výrobkoch, činnostiach alebo službách. Komisia však zváži, za akých výnimočných okolností sa logo EMAS môže používať ako súčasť hodnotenia ustanovená podľa článku 15 ods. 3 nariadenia (ES) č. 761/2001.
(3)
Určité organizácie zaregistrované v EMAS prejavili záujem o používanie loga EMAS na prepravných alebo terciárnych obaloch ako účinného spôsobu oznámenia environmentálnych údajov zúčastneným stranám.
(4)
Vyhodnotením používania, rozpoznania a výkladu loga EMAS, ktoré uskutočnila Komisia podľa článku 15 ods. 3 nariadenia (ES) č. 761/2001 v spolupráci s členskými štátmi, sa dospelo k záveru, že v prípade prepravných a terciárnych obalov stanovených v smernici Európskeho parlamentu a Rady 94/62/ES z 20. decembra 1994 o obaloch a odpadoch z obalov (2) ide o výnimočné okolnosti, ako sa predpokladá v článku 8 ods. 3 nariadenia (ES) č. 761/2001, kde sa uvádza, že takéto obaly nie sú v priamom vzťahu s výrobkami, a preto je používanie loga EMAS na takýchto obaloch prípustné.
(5)
Okrem toho by sa mali k logu pridať dodatočné informácie s cieľom zabezpečiť, aby nenastala zámena so značkami pre environmentálne výrobky, a jasne oznámiť verejnosti a iným zúčastneným stranám, že používanie loga sa v žiadnom prípade nevzťahuje na výrobky alebo vlastnosti výrobkov, ktoré obsahujú prepravné alebo terciárne obaly, ale sa týka environmentálneho systému riadenia a správy, ktorý uplatňuje zaregistrovaná organizácia.
(6)
Opatrenia ustanovené v tomto rozhodnutí sú v súlade so stanoviskom výboru zriadeného podľa článku 14 nariadenia (ES) č. 761/2001,
PRIJALA TOTO ROZHODNUTIE:
Článok 1
Organizácie zaregistrované v EMAS môžu používať dva typy loga EMAS stanovené v prílohe IV k nariadeniu (ES) č. 761/2001 na ich prepravných alebo terciárnych obaloch v zmysle článku 3 ods. 1 smernice 94/62/ES.
Logo EMAS sa môže v takýchto prípadoch doplniť týmto textom: „[Názov organizácie zaregistrovanej v EMAS] je organizácia zaregistrovaná v systéme Spoločenstva pre ekologické riadenie a audit (EMAS)“.
Článok 2
Toto rozhodnutie je určené členským štátom.
V Bruseli 1. marca 2006